กลต.ไม่ห่วงกองตปท.NAVหดไม่กระทบอุตฯ
ก.ล.ต.เผยสหรัฐยุโรปป่วย ไม่กระทบกองทุนรวมทั้งระบบ หลังตรวจสอบกองทุนรวม FIF ไม่พบนักลงทุนตื่นเทขาย
22 ส.ค. 2554

ก.ล.ต.เผยสหรัฐยุโรปป่วย ไม่กระทบกองทุนรวมทั้งระบบ หลังตรวจสอบกองทุนรวม FIF ไม่พบนักลงทุนตื่นเทขาย 
นายประเวช องอาจสิทธิกุล ผู้ช่วยเลขาธิการอาวุโส สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า ก.ล.ต.ได้เข้าไปตรวจดูกองทุนรวม เพื่อไปลงทุนต่างประเทศ (FIF) หลังสหรัฐถูกลดอันดับความน่าเชื่อถือ และปัญหาหนี้ยุโรปที่จะลุกลาม ซึ่งพบว่า ทั้งอุตสาหกรรมได้รับผลกระทบน้อยมากและไม่มีนัยสำคัญที่กระทบมูลค่าทรัพย์สินสุทธิ (NAV)
ทั้งนี้ ก.ล.ต.เข้าไปดูว่ากองทุนที่ออกไป ลงทุนในสกุลเงินเหรียญสหรัฐได้ป้องกันความเสี่ยงจากอัตราแลกเปลี่ยนไว้ 100% หรือไม่ เพราะจะมีความเสี่ยงจากค่าเงินสหรัฐที่อ่อนค่าลง นอกจากนี้ดูเงินลงทุนในสกุลอื่นๆ ว่าป้องกันความเสี่ยงไว้อย่างไรด้วย 
“ปกติ ก.ล.ต.ให้ บลจ.เปิดเผยข้อมูลว่ากองทุนรวม FIF ลงทุนอะไรบ้าง และเท่าที่ดูบางกองทุนก็มี NAV เป็นบวกและบางกองทุนก็ติดลบบ้าง แต่ก็ไม่น่ากังวล ทุกวันนี้นักลงทุนมีพัฒนาการที่ดีขึ้นมาก ไม่ตกใจและขายหุ้นหรือหน่วยลงทุน แต่ในทางกลับกันก็คิดว่าเป็นโอกาสของการลงทุน เพราะซื้อหน่วยและหุ้นได้ถูก” นายประเวช กล่าว
สำหรับวงเงิน FIF ที่ธนาคารแห่งประเทศไทย (ธปท.) อนุมัติไว้ 5 หมื่นล้านเหรียญสหรัฐ มีวงเงินที่อนุมัติออกไปลงทุนแล้วประมาณ 50-60% ของวงเงินที่ได้รับอนุมัติและกรณีที่สหรัฐและยุโรปมีปัญหาหนี้ ก็ยังไม่เห็นสัญญาณว่า กองทุนจะจัดตั้งออกไปลงทุน เพราะธรรมชาติของนักลงทุนไทยไม่ชอบเสี่ยง